Joventut posa en marxa el laboratori creatiu escènic destinat a persones creadores del Camp de Morvedre menors de 30 anys
13 de desembre 2021

![](/media/t0hp4nbi/c_labmini.jpg?width=703&height=470&mode=max)

La regidoria de Joventut i Infància de l'Ajuntament de Sagunt, dins del seu programa Cultura Jove, torna a posar en marxa el laboratori creatiu dedicat a les arts escèniques, davall la direcció de Paco Zarzoso. A més, compta amb el suport de la Diputació de València a través de la Sala Escalante.

Esta iniciativa va dirigida a creadors del Camp de Morvedre menors de 18 anys, i es procedirà a una selecció d'actors, actrius i projectes, amb els quals en format de taller es treballarà durant el primer semestre de 2022. En el cas de ser seleccionats, l'activitat serà completament gratuïta.

La idea del taller escènic és que un grup de jóvens actrius i actors o interessats en l'escriptura dramàtica, puguen treballar amb el director Paco Zarzoso, que compta amb una gran trajectòria i renom. Amb l'objectiu de mostrar el treball en un espai escènic no convencional, el mes de juny de 2022, elles i ells seran els vertaders generadors del projecte, i actuaran com a portaveus de les malalties socials i vitals d'una generació, la seua, al mateix temps que es dibuixaran llaços i vincles amb dos generacions arrere, la de les seues àvies i avis. A tots dos grups se'ls convidarà a participar en el projecte conjunt a partir dels seus testimoniatges sobre la seua visió del món des d'aquells anys en què eren també uns jóvens en una realitat tan diferent a l'actual, però sens dubte marcada per problemàtiques i expectatives de futur singulars que ajuden a traçar ponts.

El regidor de Joventut i Infància, Guillermo Sampedro, ha explicat que este projecte «**es tracta d'alguna manera de fer costat a jóvens actors i actrius del municipi i de la comarca, amb la tutela i el suport d'una persona com Paco Zarzoso**» al que ha afegit que la pretensió també és «**sobretot el debat intergeneracional entre gent jove i gent gran amb el text que ha plantejat Paco**».

«**Ja vam tindre una primera experiència amb _El viejo_, i la veritat és que va ser molt interessant, amb un grup que es va consolidar molt bé. I ara es tracta de continuar aquell treball amb un nou text i nova gent**», continuava Sampedro. Així mateix ha pogut avançar que la intenció és estrenar abans d'estiu en un altre espai nou, l'any passat va ser en una antiga nau industrial i en este cas s'estrenarà al Grau Vell.

Per la seua banda, el director Paco Zarzoso, assenyala que la idea ve «**que fora un lloc de trobada teatral entre jóvens i parlar dels problemes i inquietuds. Enguany la idea és fer dialogar a jóvens, allò que serien els problemes dels jóvens d'ara amb els dels seus avis a partir de tres ferides que són: la mort, l'amor i la vida**». En este sentit, el director explicava que està lligat a la poesia de Miguel Hernández, qui parla de tres ferides, a més de la música, tot això mitjançant el fil conductor del diàleg, i que siguen partícips de la creació del text. «**El més important és establir la possibilitat que este taller estiga obert a la ciutadania durant tot el procés, i que siga un espai de trobada**», puntualitzava Zarzoso.

*   [](http://www.facebook.com/sharer.php?u=https://aytosagunto.es/va/actualitat/joventut-posa-en-marxa-el-laboratori-creatiu-escenic-destinat-a-persones-creadores-del-camp-de-morvedre-menors-de-30-anys/ "Facebook")
*   [](http://twitter.com/share?url=https://aytosagunto.es/va/actualitat/joventut-posa-en-marxa-el-laboratori-creatiu-escenic-destinat-a-persones-creadores-del-camp-de-morvedre-menors-de-30-anys/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-posa-en-marxa-el-laboratori-creatiu-escenic-destinat-a-persones-creadores-del-camp-de-morvedre-menors-de-30-anys/ "Linked In")
*   [](mailto:?body=https://aytosagunto.es/va/actualitat/joventut-posa-en-marxa-el-laboratori-creatiu-escenic-destinat-a-persones-creadores-del-camp-de-morvedre-menors-de-30-anys/)